**ՀԻՄՆԱՎՈՐՈՒՄ**

«Հայաստանի Հանրապետության կառավարության 2014 թվականի նոյեմբերի 6-ի թիվ 1244-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման նախագծի ընդունման

**1. Իրավական ակտի ընդունման անհրաժեշտությունը (նպատակը)**

Սույն որոշման ընդունման նպատակն է Հյուսիս-հարավ ճանապարհային միջանցքի ներդրումային ծրագիր - Ծրագիր 3-ի (այսուհետ՝ Ծրագիր) շրջանակներում վերակառուցվող Լանջիկ-Գյումրի ճանապարհատվածի նախագծային փոփոխությունների արդյունքում, ինչպես նաև շինարարության ընթացում ի հայտ եկած նոր ազդակիր հողամասերի նկատմամբ հանրության գերակա շահ ճանաչելը։

**2.Կարգավորման հարաբերությունների ներկա վիճակը և առկա խնդիրները**

Հյուսիս-հարավ ճանապարհային միջանցքի ներդրումային ծրագիր - Ծրագիր 3-ի շրջանակներում շարունակվում են Լանջիկ-Գյումրի ճանապարհահատվածի վերակառուցման աշխատանքները (այսուհետ՝ Վերակառուցվող ճանապարհահատված) ։

Վերակառուցվող ճանապարհահատվածի նախնական նախագծի համաձայն ճանապարհահատածն անցնում էր ՀՀ Շիրակի մարզի Բենիամին համայնքում առկա հնագիտական վայրի տարածքով, որի վրա ազդեցություներից խուսափելու նպատակով Վերակառուցվող ճանապարհահատվածի նախագծային փաստաթղթերում կատարվել են փոփոխություններ, համաձայն որի տեղափոխվել է տվյալ հատվածում նախատեսված տրանսպորտային հանգույցի վայրը, ինչի արդյունքում փոփոխվել է Վերակառուցվող ճանապարհահատվածի օտարման գոտին։ Օտարման գոտու հատվածում ընդգրկվել են ՀՀ Շիրակի մարզի Ախուրյան համայնքի Բենիամին բնակավայրում գտնվող թվով 76 միավոր հողամասեր որոշ հատվածներ՝ առանց որոնց օտարման հնարավոր չէ Ծրագրի իրագործումը։

Ընդ որում, նկատի ունենալով, որ ի սկզբանե պարզ չէր հնագիտական վայրը շրջանցիկ ճանապարհի ծրագիծը, ուստի ՀՀ կառավարության 2014 թվականի նոյեմբերի 6-ի թիվ 1244-Ն որոշմամբ բացառիկ գերակա հանրային շահ ճանաչված հնագիտական վայրի տարածքում գտնվող մի շարք հողամասերի նկատմամբ օրենքով սահմանված ժամկետում օտարման գործընթացը չի սկսվել, ինչի արդյունքում «**Հանրության գերակա շահերի ապահովման նպատակով սեփականության օտարման մասին»** օրենքի 16-րդ հոդվածի 1-ին մասի ուժով հիշյալ որոշումը տվյալ հողամասերի մասով դարձել է անվավեր:

Վերոգրյալից բացի՝ Վերակառուցվող ճանապարհահատվածի որոշ հատվածներում շինարարության ընթացքում ի հայտ են եկել մի շարք խնդիրներ, այդ թվում շեպի նախագծային թեքությունը բավարար չի եղել տվյալ հատվածում շեպի կայունությունն ապահովելու համար և անհրաժեշտություն է առաջացել փոխել շեպի թեքությունը, ինչի արդյունքում Վերակառուցվող ճանապարհահատվածի որոշ հատվածներում օտարման շերտի լայնությունը մեծացել է՝ ճանապարհահատվածի օտարման գոտու սահմաններում ընդգրկելով մի շարք հողամասերի որոշակի հատվածներ, ուստի նշված տարածքներն օտարելու անհրաժեշտություն է առաջացել:

Հիմք ընդունելով վերոգրյլաը՝ նախագծով առաջարկվում է հանրության գերակա շահ ճանաչել ՀՀ Շիրակի մարզի Ախուրյան համայնքի Բենիամին, Լանջիկ, Հայրենյաց, Ձորակապ, Ազատան բնակավայրերում գտնվող Վերակառուցող ճանապարհի կառուցման համար անհրաժեշտ ընդհանուրը 89 միավոր հողամասեր:

Վերոհիշյալ հողամասերի օտարման գործընթացը սկսելու վերջնաժամկետը առաջարկվում է սահմանել 2023 թվականի ապրիլի 30- ը:

**Լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.**

Նախագիծը լրացուցիչ ֆինանսական միջոցների անհրաժեշտություն և ՀՀ 2022 թվականի պետական բյուջեի եկամուտներում և ծախսերում փոփոխություններ չի առաջացնում:

**Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.**

ՀՀ կառավարության 2021-2026թթ. ծրագրի3-րդ բաժնի 3․2 կետի համաձայն՝ ճանապարհաշինության բնագավառում ՀՀ կառավարության ռազմավարական խնդիրներից են՝ Հյուսիս-հարավ ճանապարհային միջանցքի Տրանշ 3 (ԹալինԼանջիկ՝ 18,7 կմ, Լանջիկ-Գյումրի՝ 27,5 կմ, ընդհանուր երկարությունը՝ շուրջ 46,2 կմ) ճանապարհահատվածների վերակառուցման աշխատանքների իրականացում և ծրագրի ավարտ։

**3.Իրավական ակտի կիրարկման դեպքում ակնկալվող արդյունքը.**

Որոշման ընդունման արդյունքում Ծրագիր շրջանակներում վերակառուցվող Լանջիկ-Գյումրի ճանապարհահատվածի վերակառուցման համար անհրաժեշտ հողամասերը կճանաչվեն հանրության գերակա շահ, ինչը հնարավորություն կտա օրենքով սահմանված կարգով իրականացնել տվյալ հողամասերի օտարման գործընթացը՝ ապահովելով Ծրագրի բնականոն ընթացքը: